Paġna Il-Kummissjoni tistieden lil partijiet terzi interessati sabiex jissottomettu lill-Kummissjoni l-osservazzjonijiet li jistgħu jkollhom dwar il-konċentrazzjoni proposta. Sabiex l-osservazzjonijiet jiġu kkunsidrati bis-sħiħ fil-proċedura, dawn għandhom jaslu għand il-Kummissjoni mhux iktar tard minn 15-il jum wara d-data tal-pubblikazzjoni. L-osservazzjonijiet jistgħu jintbagħtu lill-Kummissjoni bil-fax (+32 22964301) jew b'email lil COMP-MERGER-REGISTRY@ec.europa.eu jew bil-posta, bir-referenza M.8084 — Bayer/Monsanto, fl-indirizz li ġej: Il-Kumitat Konsultattiv jaqbel mal-Kummissjoni li Facebook forna, tal-anqas b'mod negliġenti, informazzjoni skorretta jew qarrieqa fit-Tweġiba tat-23 ta' Settembru 2014, mogħtija fit-tweġiba għat-talba għal informazzjoni tat-18 ta' Settembru 2014 skont l-Artikolu 11(2) tar-Regolament dwar l-Għaqdiet fil-każ M.7217 — Facebook/WhatsApp fi ksur tal-Artikolu 14(1)(b) tar-Regolament dwar l-Għaqdiet. Il-Kumitat Konsultattiv jaqbel mal-Kummissjoni li għandhom jiġu imposti multi fuq Facebook skont l-Artikolu 14(1)(a) u l-Artikolu 14(1)(b) tar-Regolament dwar l-Għaqdiet. Il-Kumitat Konsultattiv (5 Stati Membri) jaqbel mal-livell attwali tal-multi proposti mill-Kummissjoni. Il-Każ M.7217 — Facebook/WhatsApp kien jirrigwarda konċentrazzjoni proposta (it-"Tranżazzjoni") li permezz tagħha Facebook Inc jakkwista l-kontroll uniku ta' WhatsApp Inc. ("WhatsApp"). B'deċiżjoni tat-3 ta' Ottubru 2014, il-Kummissjoni awtorizzat din it-tranżazzjoni skont l-Artikolu 6(1)(b) tar-Regolament dwar l-Għaqdiet. It-Tranżazzjoni għalqet fis-6 ta' Ottubru 2014. Fit-30 ta' Ġunju 2016, Facebook Inc. issottometta lill-Kummissjoni dokument li rrefera għal ċertu titjib ippjanat tal-prodotti li ġie ddikjarat li jiddependu "fuq għamla ta' tqabbil bejn l-utenti ta' Facebook u ta' WhatsApp li ma kinitx disponibbli b'mod wiesa' fl-2014". Fit-28 ta' Lulju 2016, il-Kummissjoni talbet informazzjoni minn Facebook u WhatsApp permezz ta' deċiżjoni skont l-Artikolu 11(3) tar-Regolament dwar l-Għaqdiet. Fost affarijiet oħra, il-premessi ta' din id-deċiżjoni kienu jindikaw li l-Kummissjoni kienet imħassba li Facebook Inc., intenzjonalment jew b'negliġenza, seta' forna informazzjoni skorretta jew qarrieqa fin-Notifika u bi tweġiba għal talba għal informazzjoni, datata t-18 ta' Settembru 2014, rigward il-possibilitajiet ta' tqabbil bejn l-utenti ta' Facebook u ta' WhatsApp. Facebook wieġeb għal din it-talba għal informazzjoni permezz ta' ittra datata t-3 ta' Awwissu 2016, supplimentata permezz tal-għoti ta' dokumenti interni fit-8 u t-12 ta' Awwissu 2016. Fl-11 ta' Awwissu 2016, il-Kummissjoni indirizzat lil Facebook it-tieni talba għal informazzjoni skont l-Artikolu 11(2) tar-Regolament dwar l-Għaqdiet, li għaliha Facebook wieġeb fis-16 ta' Awwissu 2016. Fis-7 ta' Settembru 2016, Facebook ressaq dokument lill-Kummissjoni li jiġbor fil-qosor is-sottomissjonijiet preċedenti ta' Facebook u li jistabbilixxi l-pożizzjoni ta' Facebook dwar jekk kienx ipprovda informazzjoni qarrieqa lill-Kummissjoni. Facebook wieġeb fid-19 u l-24 ta' Ottubru 2016 għat-tielet talba għal informazzjoni, datata t-3 ta' Ottubru 2016. Permezz ta' ittra datata d-29 ta' Settembru 2016 u ta' laqgħa dwar is-sitwazzjoni attwali li saret fil-15 ta' Diċembru 2016, id-Direttorat Ġenerali għall-Kompetizzjoni ("DĠ Kompetizzjoni") żamm lil Facebook infurmat dwar l-investigazzjoni tiegħu li kienet tinsab għaddejja, li għaliha kien inħoloq fajl ġdid tal-każ (M.8228) li fih korrispondenza fil-kuntest tal-Każ M.7217 bejn (i) is-servizzi tal-Kummissjoni u (ii)Facebook u/jew WhatsApp. Fl-20 ta' Diċembru 2016, il-Kummissjoni indirizzat dikjarazzjoni ta' oġġezzjonijiet lil Facebook (id-"DO"). Fid-DO, il-Kummissjoni esprimiet il-valutazzjoni preliminari tagħha li fil-Każ M.7217 — Facebook/WhatsApp, Facebook Inc., b'mod intenzjonali jew tal-anqas b'negliġenza forna informazzjoni skorretta jew qarrieqa f'(i) in-notifika tiegħu ppreżentata skont l-Artikolu 4 tar-Regolament dwar l-Għaqdiet u (ii) bir-risposta datata t-23 ta' Settembru 2014 għal talba għal informazzjoni magħmula fit-18 ta' Settembru 2014 skont l-Artikolu 11(2) tar-Regolament dwar l-Għaqdiet. Id-DO esprimiet ukoll l-opinjoni preliminari tal-Kummissjoni li għandhom ikunu imposti multi fuq Facebook Inc., f'konformità mal-Artikolu 14(1)(a) u (b) tar-Regolament dwar l-Għaqdiet. Fuq talba ta' Facebook, id-DĠ Kompetizzjoni estenda darbtejn it-terminu għal tweġiba għad-DO. Fl-14 ta' Marzu 2017, Facebook issottometta l-kummenti bil-miktub tiegħu dwar id-DO. Dawn il-kummenti ġew sottomessi fil-kuntest ta' proċess ta' kooperazzjoni u soġġetti għal ċerti kundizzjonijiet stabbiliti fil-kummenti nnifishom. Fil-kummenti tiegħu bil-miktub, Facebook irrikonoxxa li, fil-kuntest tal-Każ M.7217, kien ta lill-Kummissjoni informazzjoni skorretta jew qarrieqa u li l-aġir tiegħu kien negliġenti. Fil-kummenti tiegħu bil-miktub, Facebook wera wkoll l-intenzjoni tiegħu li ma jitlobx għal seduta tas-smigħ jew aċċess għall-fajl tal-Kummissjoni. L-Abbozz ta' Deċiżjoni jindika, fost affarijiet oħra, li l-imġiba ta' kooperazzjoni murija minn Facebook fil-kuntest tal-Każ M.8228 tista' titqies bħala fattur mitiganti meta jiġi stabbilit l-ammont tal-multi. Jien ma rċevejt ebda talba jew ilment fir-rigward ta' din il-proċedura. F'konformità mal-Artikolu 16 tad-Deċiżjoni 2011/695/UE, eżaminajt jekk l-Abbozz ta' Deċiżjoni jittrattax biss l-oġġezzjonijiet li fir-rigward tagħhom Facebook ingħata l-opportunità li jesprimi l-fehmiet tiegħu. Nikkonkludi li jagħmel dan. Kollox ma' kollox, nikkonkludi li l-eżerċitar effettiv tad-drittijiet proċedurali, f'dan il-każ, ġie rrispettat. Brussell, it-12 ta' Mejju 2017. Facebook, Inc. (imsejjaħ ukoll bħala "l-Parti Notifikanti") huwa fornitur ta' siti web u applikazzjonijiet għal apparat mobbli ("apps") li joffru netwerking soċjali, komunikazzjonijiet għall-konsumaturi u funzjonalitajiet ta' qsim ta' ritratti/vidjows. Facebook, Inc. jipprovdi wkoll spazju onlajn għar-reklamar. B'mod partikolari, joffri l-pjattaforma ta' netwerking soċjali, "Facebook" ("FB"), l-app tal-komunikazzjonijiet tal-konsumaturi, "Facebook Messenger" (imsejħa wkoll bħala "FBM") u l-pjattaforma ta' qsim ta' ritratti u vidjows, "Instagram" ("IG"). Fiż-ŻEE, Facebook, Inc. jopera permezz tas-sussidjarja posseduta kollha minnu, Facebook Ireland Limited. Minn hawn 'il quddiem, flimkien, Facebook, Inc. u Facebook Ireland Limited huma kollettivament imsejħa bħala "Facebook". WhatsApp Inc. huwa fornitur ta' servizzi ta' komunikazzjonijiet permezz tal-app mobbli "WhatsApp" ("WA"). Huwa ma jbigħx spazju ta' reklamar, jew id-dejta tal-utent li jiġbor. WhatsApp Inc. ilu sussidjarju tal-Parti Notifikanti mis-6 ta' Ottubru 2014. L-akkwiżizzjoni mill-Parti Notifikanti ta' kontroll uniku fuq WhatsApp Inc. fis-sens tal-Artikolu 3(1)(b) tar-Regolament dwar l-Għaqdiet, li ġiet irriveduta mill-Kummissjoni taħt il-Każ M.7217 — Facebook/WhatsApp u li ġiet approvata bla kundizzjoni permezz tad-deċiżjoni tat-3 ta' Ottubru 2014, minn hawn 'il quddiem hija msejħa bħala t-"Tranżazzjoni". Il-Parti Notifikanti u WhatsApp Inc. huma flimkien imsejħa l-"Partijiet". Skont l-Artikolu 14(1) tar-Regolament (KE) Nru 139/2004 ("ir-Regolament dwar l-Għaqdiet"), il-"Kummissjoni tista', permezz ta' deċiżjoni, timponi fuq il-persuni msemmija fl-Artikolu 3(1)b, fuq impriżi jew assoċjazzjonijiet ta' impriżi, multi [...] meta, b'intenzjoni jew b'negliġenza: jipprovdu informazzjoni li mhix korretta jew li hi qarrieqa f'sottomissjoni, f'ċertifikazzjoni, f'notifika jew f'suppliment għal notifika, skont l-Artikolu 4, l-Artikolu 10(5) jew l-Artikolu 22(3). jipprovdu informazzjoni żbaljata jew qarrieqa fi tweġiba għal talba magħmula skont l-Artikolu 11(2)". F'dan il-qafas ġuridiku u abbażi tal-provi li jinsabu fil-fajl tal-każ, il-Kummissjoni tqis li, rigward il-possibbiltà li awtomatikament jitqabblu l-identitajiet tal-utenti ta' FB ("IDs") ma' numri tat-telefon ċellulari tal-utenti ta' WA, Facebook, Inc.: tal-inqas b'negliġenza pprovda informazzjoni skorretta jew qarrieqa f'notifika skont l-Artikolu 4 tar-Regolament dwar l-Għaqdiet fil-kuntest tal-Każ Nru M.7217 — Facebook/WhatsApp, u tal-inqas b'negliġenza pprovda informazzjoni skorretta jew qarrieqa fi tweġiba għal talba magħmula skont l-Artikolu 11(2) tar-Regolament dwar l-Għaqdiet fil-kuntest tal-każ Nru M.7217 — Facebook/WhatsApp. Kemm qabel kif ukoll wara n-notifika relatata mal-Każ M.7217, il-Kummissjoni għamlet xi mistoqsijiet lill-Parti Notifikanti b'rabta mal-possibbiltà ta' tqabbil awtomatiku tal-kontijiet ta' FB u WA. Fil-waqt tas-sottomissjoni tal-Formola CO u r-rispons għall-RFI tat-18 ta' Settembru 2014, il-persunal ta' Facebook kien qed jesplora modi biex iqabbel l-utenti ta' IG u FB. Għal dan l-għan, huma kienu qed jiddiskutu l-possibbiltà li jqabblu l-utenti abbażi tal-"IDs tat-telefons" u kienu diġà identifikaw "Soluzzjoni tat-Tqabbil tal-IDs tat-Telefon", li tinsab fil-qalba tal-approċċ tat-tqabbil tal-utenti użat minn Facebook b'konnessjoni mal-aġġornament tat-termini ta' servizz u l-politika ta' privatezza ta' WhatsApp ippubblikat f'Awwissu 2016. Madankollu, id-disponibbiltà tas-Soluzzjoni tat-Tqabbil tal-IDs tat-Telefon fl-2014, u b'mod partikolari fil-waqt tar-rieżami tat-Tranżazzjoni, varjat skont it-tip ta' OS inkwistjoni (jiġifieri, iOS vs Android OS). Fir-rigward tal-apparati Android OS, fil-waqt tas-sottomissjoni tal-Formola CO u tar-rispons għall-RFI tat-18 ta' Settembru 2014, il-persunal ta' Facebook kien identifika mekkaniżmu li jimplimenta Soluzzjoni tat-Tqabbil tal-IDs tat-Telefon mingħajr ma jkollu jinbidel il-pubblikatur tal-applikazzjonijiet. Fir-rigward tal-apparati iOS, fil-waqt tas-sottomissjoni tal-Formola CO u tar-rispons għall-RFI tat-18 ta' Settembru 2014, il-persunal ta' Facebook kien konxju mill-possibbiltà li jimplimenta s-Soluzzjoni tat-Tqabbil tal-IDs tat-Telefon billi jibdel il-pubblikatur tal-applikazzjonijiet. Barra minn hekk, minkejja li l-isforzi mwettqa mill-persunal ta' Facebook lejn il-kisba tat-tqabbil tal-utenti kienu speċifikament immirati lejn it-tqabbil tal-kontijiet ta' FB u IG, is-Soluzzjoni tat-Tqabbil tal-IDs tat-Telefon u l-mekkaniżmi meħtieġa biex jimplimentawha fuq l-OSs differenti huma potenzjalment applikabbli għal kull applikazzjoni li tappartjeni għal Facebook. Fil-fatt, fil-waqt tas-sottomissjoni tal-Formola CO u r-rispons għall-RFI tat-18 ta' Settembru 2014, il-persunal ta' Facebook qies li jimplimenta s-Soluzzjoni tat-Tqabbil tal-IDs tat-Telefon biex awtomatikament iqabbel l-utenti madwar FB u WA ladarba WhatsApp Inc. ikun akkwistat minn Facebook, Inc. Barra minn hekk, filwaqt li l-isforzi ta' Facebook kienu mmirati speċifikament lejn it-tqabbil tal-kontijiet ta' FB u IG għal skopijiet li ma jkunux doppji, is-Soluzzjoni tat-Tqabbil tal-IDs tat-Telefon u l-mekkaniżmi ta' implimentazzjoni tagħha jistgħu ugwalment jintużaw għat-tqabbil tal-utenti fuq l-apps ta' Facebook għal skopijiet oħra (pereżempju għal skopijiet ta' reklamar), iżda mhux bl-iskop li jingħata lok għall-integrazzjoni jew għall-messaġġi bejn il-pjattaformi. Il-Kummissjoni tqis li l-informazzjoni pprovduta fil-Formola CO u fir-risposta għar-RFI tat-18 ta' Settembru 2014 kienet skorretta jew qarrieqa fis-sens tat-tifsira tal-Artikolu 4(1) tar-Regolament ta' Implementazzjoni u l-Artikolu 14(1) tar-Regolament dwar l-Għaqdiet. Dan għaliex, minkejja d-disponibbiltà ta' dawn is-soluzzjonijiet ta' tqabbil awtomatizzat, matul l-investigazzjoni relatata mal-Każ M.7217 Facebook, Inc. iddikjara li t-tqabbil bejn FB u WA jrid jew (i) isir manwalment mill-utenti ta' FB/WA, u għalhekk ikun insuffiċjenti u inaffidabbli; jew (ii) jeħtieġ li Facebook ifassal mill-ġdid il-kodiċi tal-apps b'mod sinifikanti. Il-Kummissjoni tqis ukoll li Facebook, Inc. aġixxa tal-inqas b'negliġenza, fl-għoti ta' informazzjoni skorretta u qarrieqa. Tabilħaqq, il-Kummissjoni tinnota li fil-waqt tar-rieżami tat-Tranżazzjoni u, b'mod partikolari, fis-sottomissjoni tal-Formola CO (fid-29 ta' Awwissu 2014) u r-rispons għall-RFI tat-18 ta' Settembru 2014 (fit-23 ta' Settembru 2014), Facebook, Inc., kien jaf jew kellu jkun taf li t-tqabbil awtomatizzat bejn il-kontijiet tal-utenti ta' FB u WA kien possibbli jew kien ikun possibbli. Barra minn hekk, Facebook, Inc., kien ġie infurmat b'mod espliċitu dwar l-importanza li tingħata informazzjoni korretta u mhux qarrieqa u kien ġie avżat dwar il-possibbiltà ta' multi. L-Artikolu 14(1) tar-Regolament dwar l-Għaqdiet jistipula li, fil-każ ta' ksur intenzjonat jew negliġenti tal-obbligi proċedurali previsti fis-subparagrafi minn (a) sa (f), "[i]l-Kummissjoni tista', permezz ta' deċiżjoni, timponi fuq il-persuni msemmija fl-Artikolu 3(1)b, impriżi jew assoċjazzjonijiet ta' impriżi, multi ta' mhux aktar minn 1 % mill-valur tal-bejgħ totali tal-impriża jew tal-assoċjazzjoni ta' impriżi konċernata fis-sens tal-Artikolu 5". Fir-rigward tad-determinazzjoni tal-livell xieraq ta' multi li għandhom jiġu imposti fuq Facebook, Inc., skont l-Artikolu 14(3) tar-Regolament dwar l-Għaqdiet, "meta jkun qiegħed jiġi stabbilit l-ammont tal-multa, għandhom ikunu kkunsidrati n-natura, il-gravità u t-tul tal-ksur". Fir-rigward tan-natura tal-ksur imwettaq minn Facebook, Inc., il-Kummissjoni tqis li dan huwa ta' natura serja. L-obbligu ta' kumpanija biex tipprovdi informazzjoni korretta u mhux qarrieqa f'investigazzjoni dwar il-fużjonijiet huwa essenzjali għall-Kummissjoni biex teżamina l-fużjonijiet b'mod effettiv. Għalhekk, il-forniment ta' informazzjoni skorretta jew qarrieqa fil-Formola CO jew fi tweġibiet għall-RFIs huwa minnu nnifsu ksur serju minħabba li jipprevjeni lill-Kummissjoni milli jkollha l-informazzjoni meħtieġa sabiex tkun tista' tevalwa tranżazzjoni li tkun ġiet notifikata lilha. F'dak li jikkonċerna l-gravità taż-żewġ ksur imwettqa minn Facebook, Inc., il-Kummissjoni tqis li ngħatat informazzjoni skorretta jew qarrieqa tal-inqas b'negliġenza. Il-Kummissjoni tinnota wkoll li, għalkemm rilevanti, l-informazzjoni skorretta jew qarrieqa mogħtija minn Facebook ma kellha l-ebda impatt fuq l-eżitu tad-deċiżjoni ta' approvazzjoni tal-Kummissjoni fil-Każ M.7217. Fir-rigward tat-tul tal-ksur, il-Kummissjoni tqis li l-għoti ta' informazzjoni skorretta jew qarrieqa huwa min-natura tiegħu ksur istantanju, li jitwettaq fil-mument eżatt li fih tingħata informazzjoni skorretta jew qarrieqa lill-Kummissjoni. F'dan il-każ, il-Kummissjoni tqis li Facebook, Inc., wettaq żewġ ksur f'żewġ każijiet speċifiċi, jiġifieri fid-29 ta' Awwissu 2014 (meta ġiet innotifikata l-Formola CO) u fit-23 ta' Settembru 2014 (id-data ta' tweġiba għall-RFI tat-18 ta' Settembru 2014). Barra minn hekk, il-Kummissjoni tqis li l-imġiba kooperattiva murija minn Facebook tul il-proċedimenti attwali tista' titqies bħala fattur mitiganti meta jiġi stabbilit l-ammont tal-multi. F'Ġunju 2016, Facebook b'mod proattiv ikkuntattja lid-dipartimenti tal-Kummissjoni, u hemmhekk irrikonoxxa l-essenza tal-fatti u l-ksur tal-Artikolu 4(1) tar-Regolament ta' Implimentazzjoni u l-Artikolu 14(1) tar-Regolament dwar l-Għaqdiet, li ppermetta effiċjenzi amministrattivi f'dawn il-proċedimenti. Il-Kummissjoni ma sabet l-ebda ċirkostanza aggravanti. Fl-aħħar nett, il-Kummissjoni tqis il-ħtieġa li tiggarantixxi li l-multi jkollhom effett suffiċjentement deterrenti. Fid-dawl ta' dak kollu li ntqal hawn fuq, id-Deċiżjoni tikkonkludi li: Rigward il-possibbiltà ta' tqabbil awtomatiku tal-IDs ta' FB man-numri tat-telefon ċellulari tal-utenti ta' WA, Facebook, Inc., mill-inqas b'mod negliġenti ta informazzjoni skorretta jew qarrieqa: fil-Formola CO fil-Każ M.7217 — Facebook/WhatsApp, u fir-risposta għall-RFI tat-18 ta' Settembru 2014 skont l-Artikolu 11(2) tar-Regolament dwar l-Għaqdiet fil-Każ M.7217 — Facebook/WhatsApp. Minħabba ċ-ċirkostanzi ta' dan il-każ, il-multi li ġejjin għandhom jiġu imposti fuq Facebook, Inc.: EUR 55 miljun għal ksur li jaqa' taħt l-Artikolu 14(1)(a) tar-Regolament dwar l-Għaqdiet u l-Artikolu 4(1) tar-Regolament ta' Implimentazzjoni, u EUR 55 miljun għal ksur li jaqa' taħt l-Artikolu 14(1)(b) tar-Regolament dwar l-Għaqdiet. L-attivitajiet kummerċjali tal-impriżi kkonċernati huma: Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni permezz tal-faks (+32 22964301), permezz tal-email lil COMP-MERGER-REGISTRY@ec.europa.eu jew permezz tal-posta, bir-referenza M.8576 — Balder/Varma/Serena, fl-indirizz li ġej: Il-konsorzju għall-protezzjoni tal-ġobon Montasio huwa magħmul mill-produtturi tal-ġobon "Parmigiano Reggiano". Huwa awtorizzat li jippreżenta applikazzjoni għall-emenda skont l-Artikolu 13(1) tad-Digriet tal-Ministeru tal-Politika tal-Agrikoltura, l-Ikel u l-Forestrija Nru 12511 tal-14 ta' Ottubru 2013. Deskrizzjoni tal-prodott Prova tal-oriġini Metodu tal-produzzjoni Oħrajn (irid jiġi ppreċiżat) Emenda tal-ispeċifikazzjoni tal-prodott ta' DOP jew IĠP irreġistrata li tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li ma teħtieġ l-ebda emenda tad-dokument uniku ppubblikat. Emenda tal-ispeċifikazzjoni tal-prodott ta' DOP jew IĠP irreġistrata li tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li teħtieġ emenda tad-dokument uniku ppubblikat. Emenda tal-ispeċifikazzjoni tal-prodott ta' DOP jew IĠP irreġistrata li tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li għaliha ma jkun ġie ppubblikat l-ebda dokument uniku (jew ekwivalenti). Emenda tal-ispeċifikazzjoni tal-prodott ta' STG irreġistrata li tikkwalifika bħala minuri skont ir-raba' subparagrafu tal-Artikolu 53(2) tar-Regolament (UE) Nru 1151/2012. Il-parametri marbutin mal-piż u d-dijametru tal-ġobon ġew emendati kemxejn. Il-forom użati għall-produzzjoni tal-ġobon "Montasio" għandhom dijametru minn 30 sa 35 cm; ilhom jintużaw minn meta ġie stabbilit il-konsorzju fl-1986. F'dawn is-snin kollha, dejjem intuża d-daqs massimu tal-forma, u l-piż u d-dijametru tal-ġobon wara 60 ġurnata ta' maturazzjoni, kif indikat fl-ispeċifikazzjoni tal-prodott, huma konsistenti ma' dan l-użu. Fil-każ li jintuża d-daqs minimu tal-forma, 30 cm, id-dijametru tal-ġobon bilfors irid ikun inqas minn 30 cm, jekk il- "Montasio" jonqos bejn wieħed u ieħor 15 % fil-piż bejn l-24 siegħa wara l-produzzjoni u s-60 ġurnata ta' maturazzjoni, u l-piż tiegħu, li meta jiġi prodott ikun ta' bejn wieħed u ieħor 6,5 kg, ikun inqas minn 6 kg wara t-telf fil-piż. Il-ġobnijiet prodotti permezz tad-daqs minimu tal-forma, minn naħa jissodisfaw il-bżonnijiet tax-xerrejja diretti li japprezzaw il-ġobnijiet żgħar, u l-bejjiegħa bl-imnut kbar min-naħa l-oħra, jekk il-ġobon jissodisfa aħjar ir-rekwiżiti tagħhom għal prodotti imballati minn qabel. Din l-emenda għandha titqies bħala minuri minħabba li l-bidla fil-parametri, kif stipulat hawn fuq, ma tolqotx l-istadji sussegwenti tal-iproċessar, il-maturità jew b'mod partikolari, il-karatteristiċi tal-prodott finali, li jibqgħu kif stipulati fl-ispeċifikazzjoni. Il-paragrafu marbut mal-kwalità tal-għalf tal-baqar inbidel kemxejn. Kliem attwali: "Huwa pprojbit l-għalf li t-tradizzjoni tal-produzzjoni tal-ġobon tikkunsidra li jkollu effetti ħżiena fuq l-ipproċessar tal-ħalib fil-ġobon, bħall-foraġġ li jkun ġej minn pantani jew li jkun jinsab fil-ġenb ta' toroq li minnhom jgħaddi ħafna traffiku. Huma pprojbiti wkoll il-ħxejjex, il-frott, il-kolza u l-prodotti sekondarji tal-ipproċessar tar-ross, użati tale kwale; id-dqiq li joriġina mill-annimali, l-għalf industrijali immedikat, il-polpa tal-pitravi friska, niedja jew insilata, il-prodotti sekondarji tal-birra jew tal-prodotti distillati, il-foraġġ insilat (ħlief għall-ħuxlief fis-sajlo u għall-qamħirrum maħżun fis-sajlo) u s-sustanzi ffermentati tal-ipproċessar industrijali tal-frott, tal-pitravi, tal-birra u tal-prodotti distillati." Test emendat: "L-għalf industrijali għall-użu mediku u d-dqiq li joriġina mill-annimali huma pprojbiti talli huma u bħala ingredjenti f'għalf ieħor. L-ikel li ġej ma jistax jintuża frisk: ħxejjex, frott, kolza, prodotti sekondarji tal-ipproċessar tar-ross, polpa tal-pitravi u l-prodotti sekondarji tal-ipproċessar tal-birra, tal-frott u tad-distillati in ġenerali. L-użu tal-ħuxlief, il-qamħirrum u s-silaġġ taċ-ċereali huwa permess." L-intenzjoni kienet li jiġi enfasizzat b'mod ċar u mhux ambigwu l-fatt li l-għalf industrijali għall-użu mediku u d-dqiq li joriġina mill-annimali huma pprojbiti bi kwalunkwe mod li jintużaw. Ġie speċifikat li l-prodotti sekondarji friski fermentabbli mill-ipproċessar tal-ħxejjex, frott, eċċ. ma jistgħux jintużaw kif inhuma. L-użu tas-silaġġ ġie estiż sabiex jinkludi ċ-ċereali; dan il-prodott qed jieħu post is-silaġġ tal-qamħirrum tradizzjonali peress li huwa inqas soġġett għall-kontaminazzjoni mill-aflatossina, u għaldaqstant jirrappreżenta ikel iktar san għall-bhejjem u għall-produzzjoni tal-ħalib. Tneħħiet ukoll ir-referenza ġenerali għall-għalf li tfixkel il-produzzjoni tal-ġobon, peress li din id-definizzjoni hija kkunsidrata bħala inkonsistenti mal-ispeċifikazzjoni u evalwazzjoni bir-reqqa tal-iżviluppi l-ġodda fis-settur hija meqjusa bħala iktar utli għall-identifikazzjoni u l-ivvalutar ta' kwalunkwe tibdil fid-dieta tal-bhejjem. Ta' min jinnota li l-emendi deskritti hawn fuq ma jbiddlux il-kwalità tal-ħalib użat biex isir il-"Montasio" u għaldaqstant huma meqjusa bħala minuri. It-tielet paragrafu mill-aħħar tal-Artikolu 5(11) tal-ispeċifikazzjoni ġie emendat kemxejn sabiex ikun iktar ċar u jitnaqqas ir-riskju ta' interpretazzjoni. Kliem attwali: "Il-ġobon 'Montasio' jista' jiġi kkumerċjalizzat sħiħ jew f'porzjonijiet wara perjodu minimu ta' maturazzjoni ta' 60 ġurnata." Test emendat: "Il-ġobon 'Montasio' jiġi rilaxxat għall-konsum wara perjodu minimu ta' maturazzjoni ta' 60 ġurnata. Il-ġobon 'Montasio' jista' jiġi imballat minn qabel, maqsum f'porzjonijiet minn qabel, eċċ. wara perjodu minimu ta' maturazzjoni ta' 60 ġurnata." L-intenzjoni kienet li jiġi ċċarat li "l-kummerċjalizzazzjoni tal-ġobon 'Montasio'" tfisser kummerċjalizzazzjoni diretta lill-konsumatur u mhux lill-entitajiet l-oħrajn fil-bidu tal-katina tal-provvista tal-ġobon "addattat biex isir Montasio". Barra minn hekk, tqies importanti li jkun ċar li l-imballaġġ minn qabel, it-tqassim f'porzjonijiet, it-tqattiegħ f'dadi, it-tħakkik, eċċ. jitwettqu biss meta l-ġobon "Montasio" jkun temm il-perjodu minimu ta' maturazzjoni ta' 60 ġurnata. Tħassar l-aħħar paragrafu tal-Artikolu 5(11) tal-ispeċifikazzjoni tal-prodott marbut mal-prodott maħkuk. "Il-ġobon 'Montasio' DOP użat għat-tħakkik wara mill-inqas 12-il xahar ta' maturazzjoni u meta l-ġobon jidher imfarrak, b'kulur dehbi u bi ftit toqob ċkejknin". Ġie deċiż li titneħħa din il-limitazzjoni dwar l-użu tal-"Montasio", li issa ma għadhiex aġġornata u li, b'mod ċar, l-għan tagħha kien li tinforma lill-konsumaturi, peress li l-konsumaturi jeħtieġu jkunu ħielsa li jiddeċiedu kif jikkunsmaw u jużaw il-prodott, u wkoll meta tqies il-fatt li t-togħmiet u l-abitudnijiet inbidlu fis-snin riċenti. Klassi 1.3. Ġobon Il-"Montasio" huwa ġobon magħmul mill-ħalib tal-baqra, b'maturazzjoni medja jew twila, li għandu forma ċilindrika, in-naħa ta' taħt dritta jew kważi dritta u ġnub ċatti jew kemxejn konvessi. Il-ġobon "Montasio" huwa magħmul minn ħalib mhux pasturizzat u juża biss batterji lattiċi naturali jew fermenti awtorizzati; irid ikollu perjodu ta' maturazzjoni ta' mill-inqas 60 ġurnata b'livell ta' umdità kontrollat permezz ta' kampjuni li jittieħdu wara l-għaxar u wara s-sittin ġurnata tal-maturazzjoni. Wara 60 ġurnata ta' maturazzjoni, il-ġobon "Montasio" DOP irid ikollu l-karatteristiċi li ġejjin: livell massimu ta' umdità ta' mhux iktar minn 36,72 %; kontenut ta' xaħam fil-materja niexfa: minimu ta' 40 %; piż: 5,5-8 kg; dijametru: 27 sa 35 cm; in-naħa ta' taħt: massimu ta' 8 cm qoxra: lixxa, regolari u elastika; konsistenza: kompatta bi ftit toqob; kulur: naturali, kemxejn dehbi; aroma: distinta; togħma: pjaċevoli, li tagħti kemxejn lejn il-pikkanti meta l-"Montasio" jitħalla jimmatura fit-tul. Il-ġobon "Montasio" jista' jiġi rilaxxat għall-konsum wara perjodu minimu ta' maturazzjoni ta' 60 ġurnata. Il-ġobon "Montasio" jista' jiġi imballat minn qabel, maqsum f'porzjonijiet minn qabel, eċċ. wara perjodu minimu ta' maturazzjoni ta' 60 ġurnata. Il-ġobon "Montasio" DOP jista' jiġi kkumerċjalizzat bħala "fresco" (frisk) wara perjodu minimu ta' maturazzjoni ta' 60 ġurnata, bħala "mezzano" (kważi matur) wara perjodu minimu ta' maturazzjoni ta' 120 ġurnata, bħala "stagionato" (matur) wara perjodu minimu ta' maturazzjoni ta' 10 xhur u bħala "stravecchio" (matur ħafna) wara perjodu minimu ta' maturazzjoni ta' 18-il xahar. Il-"Montasio" DOP huwa magħmul mill-ħalib li ġej mill-irziezet li jinsabu fiż-żona tal-produzzjoni. Ir-razez prinċipali mrobbija fiż-żona ġeografika tal-produzzjoni huma l-Bruna Alpina, il-Pezzata Rossa Italiana u l-Pezzata Nera, u r-razez inkroċjati tagħhom. Ma huwa miżjud l-ebda preżervattiv u l-ebda trattament bis-sħana ma huwa awtorizzat, ħlief it-tkessiħ sa temperatura minima ta' 4 °C. Mill-inqas 60 % tal-għalf ġej miż-żona ġeografika. Mill-inqas 60 % tal-għalf tal-baqar huwa magħmul minn ċereali mhux ipproċessati, foraġġ niexef u aħdar u silaġġ. Il-bqija jista' jkun fih konċentrati u/jew kejkijiet tal-proteini għall-bhejjem. L-għalf industrijali għall-użu mediku u d-dqiq li joriġina mill-annimali huma pprojbiti talli huma u bħala ingredjenti f'għalf ieħor. L-ikel li ġej ma jistax jintuża frisk: ħxejjex, frott, kolza, prodotti sekondarji tal-ipproċessar tar-ross, polpa tal-pitravi u l-prodotti sekondarji tal-ipproċessar tal-birra, tal-frott u tad-distillati in ġenerali. L-użu tal-ħuxlief, il-qamħirrum u s-silaġġ taċ-ċereali huwa permess. L-użu tas-supplimenti minerali u tal-vitamini huwa awtorizzat. Il-proċess ta' produzzjoni (it-trobbija tal-bhejjem, il-produzzjoni tal-ħalib, il-koagulazzjoni, l-ipproċessar tal-ħalib koagulat, l-iffurmar, it-tisfija, it-tmelliħ u l-maturazzjoni tal-ġobon) irid jitwettaq kollu fiż-żona speċifikata fil-punt 4. Il-prodott huwa identifikat oriġinarjament permezz ta' mmarkar f'forma speċifika li tindika l-kodiċi tal-produttur, l-akronimu tal-provinċja u d-data tal-produzzjoni (sena, xahar, jum). Il-marka tal-oriġini tal-"Montasio" DOP hija magħmula mill-kelma "Montasio" stampata djagonalment, rasha 'l fuq u rasha 'l isfel (ara l-Figura 1). Din il-marka ta' oriġini tidher fuq il-ġobon "Montasio" kollu, kemm jekk il-produtturi huma membri tal-konsorzju, u kemm jekk le, dejjem jekk ikun hemm konformità mal-ispeċifikazzjoni tal-prodott. (1) Timbru bin-nar tal-kelma "Montasio" u tikketta bl-ittri "PDM" (2) Xahar tal-produzzjoni / (3) Jum tal-produzzjoni / (4) Kodiċi tal-produttur tal-ġobon / (5) Akronimu tal-provinċja / (6) Sena tal-produzzjoni Il-logo tad-denominazzjoni huwa magħmul mill-ittra "M" b'tipa kbira stilizzata, bil-kelma "MONTASIO" miktuba taħtha. Dan il-logo jrid dejjem jiġi riprodott bit-tipa "HORATIO". Irid jikkonforma mal-proporzjonijiet tal-Figura 2 (pereżempju, wisa' ta' 8 cm u tul ta' 6 cm). Fil-każ li l-proċess kollu tal-produzzjoni, mill-produzzjoni tal-ħalib sal-perjodu minimu ta' maturazzjoni ta' 60 ġurnata, jitwettaq fiż-żoni meqjusa muntanjużi taż-żona ta' produzzjoni tad-DOP, kif definiti mil-leġiżlazzjoni nazzjonali fis-seħħ, jista' jintuża fit-tikkettar it-terminu "prodotto della montagna" ("prodott tal-muntanja"). F'dawn il-każijiet, fuq in-naħa ta' taħt tal-ġobon tiġi stampata tikketta bl-ittri "PDM" (l-akronimu ta' "prodotto della montagna"). Fuq talba ta' kwalunkwe produttur (kemm jekk membru u kemm jekk le), il-konsorzju jista' jittimbra bin-nar il-logo tad-DOP fuq in-naħa ta' taħt tal-ġobon "Montasio" DOP li jkun immatura għal aktar minn 100 ġurnata, wara li jkun ivverifika dan (Figura 2). Iż-żona ta' produzzjoni tal-ġobon "Montasio" DOP tinkludi: Il-Friuli-Venezia-Giulia – ir-reġjun kollu; Il-Veneto – il-provinċji kollha ta' Belluno u Treviso u parti mill-provinċji ta' Padova u Venezia, kif ġej: "minn fejn il-linja tal-konfini tal-provinċja ta' Treviso tiltaqa' ma' dik ta' Padova, sal-awtostrada Serenissima, li tkompli sal-pont tal-awtostrada tax-xmara Brenta u matul ix-xmara sal-punt fejn tiżbokka". Il-fatturi naturali huma dawk marbutin mal-klima taż-żona ta' produzzjoni, li prinċipalment tikkonsisti minn muntanji u għoljiet baxxi fil-bażi tal-muntanji fejn għadu jsir ir-ragħa u r-ragħa tal-muntanji, li jaffetwa l-kwalità tal-għalf tal-baqar. Il-ġobon "Montasio" ilu jidher fil-lista tal-prezzijiet ta' San Daniele u ta' Udine mill-1773 u l-1775, li juri li kien kummerċjalizzat u għalhekk mhux biss prodott lokalment jew għall-konsum personali. Ir-rabta qawwija tal-prodott maż-żona ta' produzzjoni tidher mill-fatt ta' kif tat spinta lill-iżvilupp tal-koperattivi ta' produzzjoni. Il-ġobon "Montasio" u t-teknika partikolari tal-produzzjoni tiegħu, infirxu malajr fil-Friuli u fil-Lvant tal-Veneto, mhux biss minħabba l-fatturi umani u t-tagħmir użat (il-koperattivi tal-ħalib il-ġodda jew it-twaqqif tal-kulleġġ tal-produzzjoni tal-ġobon), u sas-Sittinijiet kien hemm iktar minn 650 ażjenda attiva tal-ħalib. Madankollu, dan l-iżvilupp ma kienx ikun stabbli li kieku l-ambjent ma kienx bħal dak li fih infirxet it-teknika oriġinarjament. Fir-rigward tal-karatteristiċi taż-żona ta' produzzjoni, il-Lvant tal-Italja minn dejjem kien u għadu kkaratterizzat mill-ħafna xita li tagħmel fir-rebbiegħa u l-ħarifa, u dan wassal għall-firxa fil-mergħat u l-kultivazzjoni taċ-ċereali (qamħ u xgħir) li jiffurmaw id-dieta bażika tal-bhejjem. L-iżvilupp tal-qamħirrum bħala għalla u għalhekk, l-użu tiegħu fl-għalf frisk, u s-silaġġ, kisbu wkoll importanza maż-żmien. Fl-aħħar snin li għaddew, it-tkabbir tas-sojja bħala suppliment ta' proteini sar ukoll karatteristika tipika taż-żona ta' produzzjoni. Il-karatteristika ewlenija tal-"Montasio" hija li huwa adattat ferm għall-maturazzjoni medja u fit-tul. Fil-varjetà tal-ġobon nazzjonali, il-"Montasio" huwa fost il-ġobon medjament iebes, iżda jinsab ukoll fil-kategorija rara ta' ġobon iebes li mmatura fit-tul minħabba li jista' jimmatura sa 36 xhar. Id-daqs tal-"Montasio" hija karatteristika oħra tiegħu. Barra minn hekk, l-ispeċifikazzjoni tal-prodott tal-"Montasio" DOP żammet l-obbligu li l-ħalib ma jkunx pasturizzat, u b'hekk jinżamm kemm jista' jkun l-ammont ta' batterji spontanji tal-ħalib prodott fiż-żona ta' produzzjoni. Jintużaw dożi żgħar ta' aġenti ta' fermenti lattiċi (madwar 1 %), it-tisjir isir f'temperaturi baxxi (bejn 42 u 48 °C) u l-iskular u l-ippressar jagħtu l-konsistenza medjament soda lill-ġobon, b'kontenut ta' ndewwa ta' 36 % f'xahrejn (li jikkorrispondi maż-żmien minimu biex jiġi kkumerċjalizzat il-ġobon). L-ambjent li fih jiġi żviluppat il-"Montasio" għandu karatteristiċi mikrobijoloġiċi adattati għall-iżvilupp u t-tixrid tiegħu. Il-prodott huwa kkaratterizzat mill-preżenza tal-flora mikrobika termofila li minn dejjem għamlitu uniku fost il-ġobon minħabba li jista' jiġi kkunsmat frisk (illum wara minimu ta' xahrejn peress li huwa prodott minn ħalib mhux pasturizzat) iżda jista' jimmatura għal aktar minn 36 xahar; għalhekk, dan il-ġobon għandu karatteristiċi organolettiċi, konsistenza soda, togħmiet u aromi li jvarjaw minn żmien għal żmien, propju minħabba l-batterji naturali preżenti fil-mergħa u l-għalf fiż-żona tal-produzzjoni. Fil-fatt, wara xahrejn ta' maturazzjoni, il-"Montasio" huwa ġobon b'konsistenza medjament soda u b'togħma delikata li tfakkar fil-ħalib li ġie prodott minnu. Peress li l-maturazzjoni hija estiża u s-sustanzi jiġu konċentrati, il-"Montasio" jikseb togħmiet iktar pronunċjati u kemxejn pikkanti, u l-ġobon jissoda u jitfarrak iktar. Bit-titjib tat-trobbija tal-annimali, it-tkabbir iktar effiċjenti tal-għelejjel u l-introduzzjoni ta' metodi ta' taħlib iktar iġeniċi, inħass il-bżonn li l-ħalib jiġi miżjud b'mikroorganiżmi utli għall-produzzjoni tal-"Montasio". Għalhekk, bdew jintużaw fermenti ta' aċidu lattiku u aġenti ta' fermentazzjoni magħżula (b'ħafna kokkus u ftit baċilli), prattika li sussegwentement infirxet ħafna. (it-tieni subparagrafu tal-Artikolu 6(1) ta' dan ir-Regolament) It-test konsolidat tal-ispeċifikazzjoni tal-prodott huwa disponibbli fuq is-sit web: http://www.politicheagricole.it/flex/cm/pages/ServeBLOB.php/L/IT/IDPagina/3335 billi wieħed imur direttament fil-paġna ewlenija tas-sit web tal-Ministeru tal-Politika tal-Agrikoltura, l-Ikel u l-Forestrija (www.politicheagricole.it) u jagħfas fuq "Prodotti DOP e IGP" (fil-parti ta' fuq tal-lemin tal-iskrin), wara fuq "Prodotti DOP, IGP e STG" (fil-parti tax-xellug tal-iskrin), u fl-aħħar nett billi jagħfas fuq "Disciplinari di Produzione all'esame dell'UE".
Extracted from C_286_2017.html